

* NÅR BARNA TELLER

ÅRSPLAN 2015/2016

30.09.14

Huskestua barnehage, Eiganesveien 175A, 4022 Stavanger

Tlf. 51 53 83 60 Faks 51 53 83 61

E-post: [huskestua@barnehage.no](mailto:huskestua@barnehage.no)

Hjemmeside: [www.huskestua.barnehage.no](http://www.huskestua.barnehage.no)

**INNHOLD**

Innledning s. 3

1. Visjon, mål og verdier s. 4

2. Organisasjonen, en presentasjon s. 5

3. Lovverk s. 7

4. HMS s. 7

5. Foreldresamarbeid s. 8

6. Personalutvikling - Kompetanseutvikling s. 9

7. – Et pedagogisk tilbud s. 10

- omsorg og danning s. 10

- sosial kompetanse/samspill s. 11

- lek og læring s. 11

- fagområder s. 12

- barns medvirkning s. 14

- medvirking 0-2 år s. 15

- faste aktiviteter s. 16

- sammenheng barnehage-skole s. 16

- flerspråklige barn s. 17

- barn som trenger ekstra hjelp og støtte s. 17

8. Evaluering – Vurdering s. 18

9. I fokus dette året s. 21

10. Praktisk informasjon s. 22

11. Nyttige adresser og telefonnummer s. 23

**Innledning**

Ja – *sånn* var det, ja!

For vi har jo allerede glemt det som ligger bare ett år tilbake i tid. Da skolestarterne sommeren 2014 forlot barnehagen, og vi begynte på et nytt semester med nytt kull som Hvit gruppe (de eldste, og i fjor kullet 2009). Var de så små året før, og?? Hvordan vil det gå på langturer med denne gjengen?

Og så gikk det selvfølgelig veldig, veldig bra.

Slik var det nå, og. Kullet 2010 er de eldste, og på Hvit gruppe. De har vært på sine første turer, og de har mye å glede seg til. Og i løpet av det lille året som ligger foran oss, vil de vokse og modnes mye.

Vi tar i mot nye barn i andre enden av aldersskalaen, og. Og de er jo virkelig små! Vi påtar oss ansvaret med sterk bevissthet rundt tilliten vi blir vist av foreldrene. Men så vet vi med sikkerhet at vi har det som trengs for å gi de små håpefulle en trygg og god hverdag. Først og fremst bunner det i ansatte som har riktig kompetanse, erfaring og personlige egenskaper. De er Trygge, Rause, Omsorgsfulle, Imøtekommende og Aktive.

Huskestua barnehage feirer sitt 25-årsjubileum i høst. Nåværende og tidligere familier og ansatte vil bli invitert til en markering i november.

Velkommen til nytt barnehageår i Huskestua barnehage – Når barna teller!

Følg med på barnehagens hjemmeside [www.huskestua.barnehage.no](http://huskestua.barnehage.no)

**1. VISJON, MÅL og VERDIER**

**Huskestua barnehage – Meningsfull møteplass**

I visjonen vår ligger, at alle som kommer i kontakt med barnehagen, skal sitte med en positiv opplevelse av at dette var verdifullt og ga mening.

Først og fremst skal vi jobbe mot alle dere som møtes i barnehagen til daglig; barn, foreldre/familier og ansatte. Fra første dag skal dere kjenne at Huskestua er et godt sted å være. Underveis skal det inntrykket forsterkes. Dere skal oppleve at møtene med aktørene i barnehagen gjør noe med dere. Og i etterkant, når samarbeidet med barnehagen er over, skal dere sitte igjen med en følelse av at - Dette ga mening! Dette var verdt innsatsen! – Enten innsatsen var i form av penger, arbeidskraft, engasjement, tid eller annet.

Barnehagens formålsparagraf (jfr Barnehageloven) sier at

”Barnehagen skal i samarbeid og forståelse med hjemmet ivareta barnas behov for omsorg og lek, og fremme læring og danning som grunnlag for allsidig utvikling… Barna skal få utfolde skaperglede, undring og utforskertrang. De skal lære å ta vare på seg selv, hverandre og naturen… Barnehagen skal møte barna med tillit og respekt, og anerkjenne barnehagens egenverdi. Den skal bidra til trivsel og glede og lek og læring…”

Når vi kobler dette sammen med visjonen, kan vi formulere det på denne måten;

”Barn og voksne skal oppleve at det gir mening å møtes i Huskestua. Oppholdet skal preges av trygghet, utvikling og godt humør.”

**Huskestua barnehage – Når barna teller!**

Vi har valgt å ha fokus på naturvitenskaplige fag, primært matematikk, og ønsket at slagordet også skulle få fram dette. Slagordet mener vi får fram matematikken, samtidig som vi aldri skal glemme *hvorfor* vi i det hele tatt er her. Vi er her for barna. Det er barna som betyr noe!

**I Huskestua er vi – Trygge, Rause, Omsorgsfulle, Imøtekommende og Aktive!**

Vi ønsker å bruke slagord og verdier aktivt, i arbeid med barna, i samarbeid med familiene, i personalsamarbeidet og utad.

**2. ORGANISASJONEN, EN PRESENTASJON**

Huskestua barnehage eies og drives av Huskestua Eierforening. Dette er en ideell forening og kriteriet for et medlemskap i Eierforeningen er tilhørighet i fagforeningen Tekna (Teknisk-Naturvitenskaplig Forening). Årsmøtet er barnehagens høyeste organ og det velger 6 representanter til Eierstyret.

Eierstyret utøver den generelle eiermyndigheten; personalsaker, ansettelser, økonomistyring, HMS-arbeid, opptak m.m. Daglig leder/styrer er barnehagens administrative, pedagogiske og praktiske leder.

Samarbeidsutvalget består av representanter for foreldre, ansatte og eier. Det har ansvar for oppfølging av bygninger og uteareal, det skal gi sin tilslutning til Årsplanen og det skal forelegges saker som er av viktighet for virksomheten.

Huskestua barnehage åpnet i 1990, med gamle Tjensvoll skole som utgangspunkt for utbyggingen. Bygget eies av barnehagen, men tomten leies av Stavanger kommune. Barnehagen har fire, tradisjonelle avdelinger med tilbud til barn i alderen 0-6 år, to 0-3-årsavdelinger og to 3-6-årsavdelinger.

Personalgruppa fyller i år 14,7 årsverk; 4 pedagogisk ledere, 8 assistenter, assisterende styrer, daglig leder og kjøkkenassistent. I tillegg vil vi ha ekstrapersonell knyttet til barn eller avdelinger. I løpet av året kan vi dessuten ta i mot elever fra grunn-/videregående-/folkehøyskole for en kortere eller lengre periode.

Huskestua er medlem i PBL-A (Private Barnehagers Landsforbund – Arbeidsgiverseksjonen).

Huskestua er en IA-bedrift. (IA = Inkluderende Arbeidsliv)

**Barn og voksne pr. 01.09.15**

SKOLESTUA, 0-3

Pedagogisk leder: Liv Bodil Løland, barnehagelærer

Assistenter: Elin Seim

Elisabeth Bårdsen, barnepleier

(f.-15): Filip (f.-14): Casper, Olav (f.-13): Ada, Alisha, Jesper, Victoria, Georg, Magnus

NYBYGGET, 0-3

Pedagogisk leder: Reidun Grønnestad, barnehagelærer 80% til 1/11

Assistenter: Siv Torhild Espedal, barnepleier

Silje Heigre Helberg, barne- og ungdomsarbeider

Hilde Pedersen, barnehagelærer 20%, 100% ped.leder fra 1/11

(f.-14): Mino, Bror, Victoria, Leon, (f.-13.) Aleksander, Samuel, Amalie, Vera, Leah.

MIDT I MELLOM, 3-6

Pedagogisk leder: Åse Trettenes, barnehagelærer

Assistenter: Anne Bente Vervik, barne- og ungdomsarbeider

Tone Braut Waagen, barne- og ungdomsarbeider, 80%

Hilde Pedersen, barnehagelærer / Ida O.Kulseng 20%

(f.-13): Nils. (f.-12): Sofia, Solveig, Martin, Johannne. (f.-11): Lino, Nikolai, Agnes, Sara, Kjell, Tuva. (f.-10): Miranda, Thea, Alyona, Jonas, Jonathan, Ella.

SLUTTEN, 3-6

Pedagogisk leder: Lisbeth Solhaug, barnehagelærer

Assistenter: Vibeke Sikveland Rye, 80%

Lina Mehus Langholm

Hilde Pedersen, barnehagelærer / Ida O. Kulseng 20%

Ida O. Kulseng / Carina Amundsen, ekstraressurs

(f.-12): Kayla Maria, Anna, Steffen, Oliver, Tove Maria, Sivert, Hedda, Tiril (f.-11): Max, Maia, Rikke, Harald Fredrik, Jonathan. (f.-10): Håkon, Christian, Elias, Kristoffer, Felix.

DAGLIG LEDER/STYRER: Elen Katharina Ousland

ASS. STYRER/VIKAR: Hilde Pedersen

KOKK: Camilla Nilsen

VIKARER: Suheyla Dundar, Ida N. Nilsen, Ida O. Kulseng

Vi benytter kjente vikarer så langt vi får det til. Tidvis har vi ikke nok kjente vikarer på lista. Da benytter vi oss av vikarbyrå.

**3. LOVVERK**

All barnehagedrift i Norge er styrt av Lov om barnehager, med tilhørende forskrifter, deriblant Rammeplan for barnehager.

Vi fikk ny barnehagelov i 2005 og revidert rammeplan i 2011 (Utgitt av Kunnskapsdepartementet). Det er utarbeidet en fireårig kvalitetsplan for Stavangerbarnehagene; Stadig bedre. På samme måte som for skole og SFO. Fire fokusområder er formulert; Barnehagen som språklig arena, Antall, rom og form, Pedagogisk utviklingsarbeid og Dokumentasjon og vurdering.

Stavanger kommune fører tilsyn med alle barnehagene i kommunen. Det gjøres ved besøk i barnehagene, skriftlig tilbakemelding, samt at Huskestua deltar i den store, årlige brukerundersøkelsen for foreldre.

**4. HMS**

I følge vedtektene skal Eierstyret påse at et internkontrollsystem etableres, iverksettes og følges opp. Barnehagen har nedsatt en HMS-gruppe bestående av verneombud, daglig leder og en representant fra Eierstyret.

Huskestua har en Internkontrollperm som omfatter bl.a. handlingsplan ved uønskede hendelser (ulykker, alvorlig sykdom, når barn forsvinner osv), sikkerhetsrutiner ved turer, bilkjøring, bading osv. Det er rutiner for innhenting av tillatelser fra foreldre, når det gjelder bading, bilkjøring, fotografering/filming osv.

HMS er fast post på personalmøtene og personalet oppdaterer livrednings-/førstehjelpskurs hvert/hvert annet år.

Et eksternt rengjøringsfirma er engasjert for å ta det daglige renholdet etter stengetid. Barnehagen har avtale med et skadedyrkontrollfirma og vi har etablert avtale med ekstern aktør for godkjent tilsyn med uteområdet.

**5. FORELDRESAMARBEID**

Utgangspunktet for foreldresamarbeidet er festet ved hjemmel i barnehageloven, barneloven og barnekonvensjonen. Rammeplanen utdyper dette. Den sier at foreldrene har hovedansvar for barnets omsorg og oppdragelse, og at barnehagen skal drives i nær forståelse og samarbeid med barnets hjem. Betegnelsen hjem og foreldre betyr her både foreldre og eventuelt andre foresatte.

I Huskestua jobber vi for å utvikle et godt forhold til barn og foreldre. Vi har som felles mål at barnet/barna skal ha en trygg hverdag med kjente barn og voksne som kan gi barnet god omsorg og aktivitet. Vi ønsker et samarbeid preget av gjensidig tillit og respekt, der begge parter kan og tør være åpne overfor hverandre.

Som foreldre har dere både rettigheter og plikter overfor Huskestua barnehage. Dere kjøper tjenesten vi har å tilby; god fysisk og psykisk omsorg i et pedagogisk tilrettelagt miljø. Dere har rett til å sette grenser for hva barnet kan være med på i oppholdstiden og dere skal gis mulighet for stor grad av medvirkning.

Vi oppfordrer foreldre til medvirkning bl.a. gjennom å delta aktivt ved halvårlige foreldresamtaler med pedagogisk leder/primærkontakten. Hvis foreldre eller barnehagen har behov/ønske om samtale utenom disse, skal terskelen være lav for å ta kontakt og avtale tidspunkt.

Vi inviterer til foreldremøte 1 eller 2 ganger i året. Foreldre er representert i Samarbeidsutvalg og Eierstyre, og vi er alltid glade for tilbakemeldinger og søker å imøtegå ønsker så langt det lar seg gjøre.

Forpliktelsene som følger med en barnehageplass i Huskestua dreier seg om

* *økonomi;* fast månedsbetaling, regler for opptak og oppsigelse
* *oppholdstid;* åpningstider
* *dugnadsinnsats;* 2 dugnader, samt en-to vakthelger, i året

Vi vil også omtale som en forpliktelse, *Barnets beste*. Dere foreldre har, som nevnt, hovedansvaret for deres barn. Dere kjenner barnet best i familiesammenheng. I barnehagen lærer vi barnet å kjenne i et annet miljø enn familien, og det kan føre til at vi ser sider ved barnet som dere kanskje ikke kjenner så godt. På denne måten utfyller vi hverandre, men det kan også føre til at vi har ulike typer bekymringer omkring barnet. Disse må vi være åpne for, og dele.

**6. PERSONALUTVIKLING. KOMPETANSEUTVIKLING**

Personalet blir ofte omtalt som en bedrifts viktigste ressurs. I Huskestua barnehage ønsker vi at personalet trives med jobben sin og hverandre, slik at vi kan skape de beste vilkårene for arbeidet med og for barna og deres foreldre/foresatte. Vi er heldige og har barnehagelærere i alle lederstillinger.

Det er satt av en sum i barnehagens budsjett, som brukes til ekstern kursing og/eller kjøp av foredragsholdere og kursholdere til barnehagen. En del av kursbudsjettet blir bevisst brukt på felles kurs for alle for å gi felles opplevelser og inspirasjon. Vi har som mål at vi annet hvert år skal reise ut av byen på studietur/kurs. I november drar hele gjengen til Bodø for kursing og kjekke, felles opplevelser.

Avdelingene, assistentgruppen og ledergruppen har faste møtetider der vi diskuterer og evaluerer arbeidet vi har gjort, forhold ved barnegruppen og enkeltbarn, vi planlegger fram i tid og vi gir hverandre veiledning og hjelp.

Vi gjennomfører medarbeidersamtaler for alle 1 gang i året. De pedagogiske lederne rapporterer til styrer 1-2x i halvåret. Eierstyret gjennomfører annet hvert år en arbeidsmiljøundersøkelse blant personalet. Eierstyret arrangerer også sosiale treff for personalet før jul og før sommeren.

Vi deltar i kvalitetsprosjektet mellom private og kommunale barnehager; *Stavangerbarnehagen*. Det innebærer at alle ansatte skal inneha en basiskompetanse innen fire kvalitetssøyler:

* Språkkompetanse
* Relasjonskompetanse
* Interkulturell kompetanse
* Kompetanse om tidlig innsats

Satsningsområdene for personalets pedagogiske kompetanse er valgt fordi de er grunnleggende og utviklingsfremmende for barnets danning og læring. Den felles kvalitetsstandarden skal være til barns beste der omsorg, trygge relasjoner, læring og utvikling står sentralt.

Vi i Huskestua har vært gjennom basisopplæringen innen tre av de fire kvalitetssøylene.

**7. – ET PEDAGOGISK TILBUD**

I denne delen av årsplanen vil vi fokusere på innholdet i hverdagen i barnehagen. Den inneholder ikke detaljerte, tidfestede aktivitetsplaner. Det vil komme fram i månedsbrevene fra avdelingene. Her vil vi beskrive og forklare hvordan vi skal jobbe for å framstå som en god pedagogisk virksomhet (jfr barnehageloven§2).

I heftet Praktisk informasjon, som alle får utdelt ved oppstart i Huskestua, beskriver vi mange av de faste aktivitetene, som turer, samlingsstund, måltid, aldersdelte grupper og rutinesituasjoner. Denne informasjonen ligger også ute på hjemmesidene våre.

**Omsorg og danning**

I flg barnehageloven, §1, skal vi ”.. i samarbeid og forståelse med hjemmet ivareta barnas behov for omsorg og lek, og fremme læring og danning som grunnlag for allsidig utvikling.”

Familien har hovedansvaret. Vi kan ikke erstatte en familie, men vi kan bidra til at barnet får flere nære og gode omsorgspersoner rundt seg. Foreldrene skal føle seg trygge på at deres barn blir godt tatt vare på den tiden det er i barnehagen. En av våre viktigste ”tommelfingerregler” er at barnet skal føle seg ønsket.

God omsorg innebærer at de basale, fysiske behov også blir dekket – så som søvn/hvile, mat, stell/vask osv. Sammen med foreldrene skal vi finne en god dagsrytme og gode rutiner for barnet. Primærkontaktordningen og foreldresamtaler er virkemidler i dette arbeidet.

Rammeplanen har et eget avsnitt om omsorg og danning (kap. 2.1). Begrepet danning har til en viss grad erstattet det tidligere brukte *oppdragelse.* Danning i barnehagesammenheng er tett knyttet opp mot barnehagens verdigrunnlag, beskrevet både i barnehageloven (§1) og rammeplanen (kap.1.3).

Det som kanskje utgjør den største ulikheten mellom hjem og barnehage, er at i barnehagen er barnet en del av en større gruppe av barn i førskolealder. I barnehagen har vi like mye et gruppeperspektiv som et individperspektiv. Danning har med samspill med mennesker og samfunnet rundt oss, å gjøre. Barn må læres hvordan dette samspillet virker. Det får de gode muligheter til i barnehagen. Her erfarer de for eksempel gode og mindre gode (hensiktsmessige) måter å få kontakt med andre. De lærer å bruke språket aktivt i samspill. De lærer å ta hensyn til andre, og de får kjenne på og satt ord på følelser. De voksne er gode og bevisste rollemodeller.

Vi som jobber med barna er ansvarsbevisste, nærværende og engasjerte i det enkelte barns trivsel og utvikling. Ved å være sammen med barna, der de er, får vi undret oss masse sammen. Barna blir ledet og veiledet til å ta gode valg. I det arbeidet benyttes bl.a. «Det er mitt valg». Barna skal bli bevisste på hvordan vi behandler hverandre, men også tar vare på oss selv og miljøet rundt. De største barna har gjennom hele året, samlinger hvor de tar opp 5 tema; vi vil ha et godt miljø, vi arbeider sammen, vi tar beslutninger, vi tar vare på kroppen vår, og vi tar vare på hverandre. Vi oppmuntrer barna til å bli selvstendige. De får oppgaver som gir mestringsfølelse, men som også utfordrer.

**Sosial kompetanse/Samspill**

Over sier vi noe om barnehagen som arena for sosialt samspill, og hvordan dette må læres. Barn lærer de sosiale samspillreglene gjennom å se, høre og gjøre. Vi som er rundt dem, både hjemme og i barnehagen, veileder og speiler dem gjennom reaksjoner, tilsvar, verbal og nonverbal kommunikasjon.

Gode, trygge relasjoner til andre er livsnødvendig for oss mennesker. I den grad man har klart å måle kvalitet i barnehagetilbudet, er relasjoner og tilknytning en avgjørende faktor.

Vi profesjonelle voksne har ansvar for at alle barn skal utvikle gode relasjoner til så mange som mulig. Undersøkelser har vist at foreldre setter vennskap på topp 3-lista når de blir spurt om hvilke kriterier de setter til et godt barnehagetilbud.

Sosial kompetanse, vennskap og lek er tre sider av samme sak. Mobbeforebygging er et tema også i førskolealder. I starten av et barnehageår jobbes det på avdelingene alltid med vennskap og gruppesamhold. Nye barn skal inkluderes i gruppa og allerede etablerte relasjoner blir endret når noen slutter og andre kommer til. Å gjenkjenne sine og andres følelser – inni og utenpå – er et viktig tema.

Personalet er kurset i det pedagogiske verktøyet Det er mitt valg, utarbeidet av Lions Crest. I Det er mitt valg arbeider vi med temaer som Godt miljø, Vi arbeider sammen, Vi tar beslutninger, Vi tar vare på kroppen vår og Vi tar vare på hverandre. Samarbeidsutvalget arrangerte et foreldremøte våren 2014 der verktøyet ble presentert.

**Lek og læring**

Lek er barns arbeid! Det er barnets hovedbeskjeftigelse og en av de viktigste læringsarenaene. Rammeplanen vier området stor plass (kap.2.2). Dersom barnet på spørsmål om hva det har gjort i dag, svarer ”Lekt”, så er det et godt svar! I leken inngår så mye, blant annet; forhandlinger, turtaking, imitasjon, fantasi og problemløsing. Vi legger vekt på at barna skal få tid og rom til å leke uten for mange avbrytelser. Vi innreder og har tilgjengelig materiell og leker som innbyr til lek. Den voksnes rolle varierer etter behov, aktiv i leken eller veiledende, men ALLTID en positiv rollemodell. Vi observerer og kartlegger hvor barnet befinner seg i lekeutviklingen. Vi har lekegrupper der vi legger vekt på antall barn, alder, modenhet og interesse.

I Huskestua ønsker vi at barna skal utnytte hele barnehagen, og at de skal bli kjent med flere enn de barna som tilhører samme avdeling. Det er åpent mellom avdelingene (om enn ikke alltid fysisk) og vi samler barna etter alder 1 gang/uke - noe mer for de eldste.

Barnehagen er et pedagogisk tilbud, og i det ligger læring. En av de beste motivasjonsfaktorene for læring, er interesse. Det vi er interesserte i, vil vi vite mer om. En utfordring for oss voksne blir da å spore hva barna er interesserte i, og bruke det som utgangspunkt når vi vil gi dem kunnskap om et eller annet. Sporene finner vi bl.a. i lek, samtaler med barn og foreldre, gjennom barnas valg av bøker/aktiviteter og saker som kommer inn til barnemøtene. Vi har troen på at læring skjer gjennom deltakelse. For eksempel går Dagens hjelper (ett av barna) sammen med en voksen og dekker bordet. Gjennom å dekke bordet får de øvd inn mye språk og matematikk.

Vi følger Jørgen Frosts metode Språkleker, der vi har språksamling i små grupper tilpasset hvert enkelt barns utvikling.

Rammeplanen sier mye om hva barna skal få kjennskap til i løpet av sin tid i barnehagen. Det er gruppert i 7 fagområder, tilnærmet like skolefagene barna vil møte i grunnskolen.

Vi legger ved vår progresjonsplan for fagområdene, med et utvalg aktiviteter for hvert område. Etter et par forsøk med ulike inndelinger i alder, endte vi opp med denne fordelingen; små, mellom, store. Disse skjemaene må ikke leses og brukes med absolutte grenser mellom alderstrinnene. Vi slutter ikke å bruke hinderløype for de store, selv om det ikke står som en konkret aktivitet i skjemaet. Da er vi heller noe strengere andre veien, at noen aktiviteter skal være kun for de eldste – eller mellomstore. Det mener vi utgjør noe av progresjonen, samt at barna skal oppleve at det ligger noe nytt og spennende der framme et sted.

Det er et eget opplegg for de eldste barna, se Sammenheng barnehage-skole.

I skjemaene er aktivitetene knyttet til eksempler fra rammeplanens mål for fagområdet. I rammeplanen formuleres de som: Gjennom arbeid med *fagområdet* skal barnehagen bidra til at barna - …

|  |  |  |
| --- | --- | --- |
| FAGOMRÅDE  ALDER | **KOMMUNIKASJON, SPRÅK OG TEKST** | **KROPP, BEVEGELSE OG**  **HELSE** |
| *Eks. mål* | *Lytte, observere i samhandling med barn og voksne* | *Få en positiv selvoppfatning gjennom kroppslig mestring* |
| SMÅ  1 – 3 år | \* peke-/billedbøker  \* sanger, rim og regler  \* lytteleker  \* de voksne gjentar/bekrefter barns utsagn med korrekt uttale | \* lek med ball, sparke  \* gå tur i ulendt terreng  \* hinderløype og stasjonslek  \* ”bli kjent” med blyant og tegning  \* vaske hender |
| *Eks. mål* | *Videreutvikler sin begrepsforståelse og bruker et variert ordforråd* | *Skaffe seg gode erfaringer med varierte og allsidige bevegelser.* |
| MELLOM  3 - 4 år | \* bøker med mer tekst, eventyr  \* leke og tøyse med språket  \* rollelek – bruke språket aktivt  \* klappe stavelser  \* sette ord på følelser | \* lek med ball, mottak  \* gå lengre turer i ulendt terreng  \* hinderløype og stasjonslek  \* tegne hodefoting  \* forstå viktigheten med kosthold og hygiene |
| *Eks. mål* | *Få et positivt forhold til tekst og bilde, og bruke språket til å skape positive relasjoner* | *Videreutvikle kroppsbeherskelse, grov- og finmotorikk.* |
| STORE  4-6 år | \* fortsettelsesbøker  \* regelleker og sangleker  \* dramatiseringer og framføringer for andre barn  \* setninger og ord  \* lytte ut forlyd | \* lek med ball, overarmskast  \* lange turer  \* uteaktiviteter; hoppetau, regelleker  \* riktig blyantgrep. Klippe etter strek  \* kosthold og hygiene |

|  |  |  |
| --- | --- | --- |
| FAGOMRÅDE  ALDER | **KUNST, KULTUR OG KREATIVITET** | **NATUR, MILJØ OG**  **TEKNIKK** |
| *Eks. mål* | *Ta i bruk fantasi og skaperglede* | *Få erfaringer med og kunnskaper om dyr og vekster* |
| SMÅ  1 –3 år | \*god tilgang til bøker  \*male, tegne, kitt  \* puslespill  \* introdusere instrumenter | \* turer i nærmiljø  \* bondegårdsbesøk  \* så frø |
| *Eks. mål* | *Utvikle elementær kunnskap om virkemidler, teknikk og form* | *Oppleve naturen og undring over naturens mangfoldighet* |
| MELLOM  3- 4 år | \* oppleve teater/dramatisering  \* bruke instrumenter  \* kitt, trolldeig, leire  \* klipping  \* tegneutvikling | \* turer i nærmiljø  \* eksperimenter  \* kildesortering/plukke søppel  \* insekter |
| *Eks. mål* | *Utvikle sin følsomhet til å lytte, iaktta og uttrykke seg* | *Få grunnleggende innsikt i natur, miljøvern og samspill i naturen* |
| STORE  4-6 år | \* forming med naturmaterialer  \*mime/dramatisere/forestillinger  \* avanserte formingsaktiviteter  \* lage instrumenter  \* snekring | \* lengre turer  \* miljøvern  \* tekniske leker |
| FAGOMRÅDE  ALDER | **ETIKK, RELIGION OG FILOSOFI** | **NÆRMILJØ OG SAMFUNN** |
| *Eks. mål* | *Få kjennskap til tradisjoner knyttet til høytider i religioner og livssyn som er representert i barnegruppen* | *Barns medvirkning i bhg skal være med på å gi innsikt i og erfaringer med deltakelse i nærmiljø og samfunn* |
| SMÅ  1 -3 år | \* sanger til høytider  \* skape samhold i barnegruppen.  \* lære å ta vare på hverandre  \* adventssamlinger  \* juleevangeliet/påskebudskapet | \* turer i nærmiljøet  \* utforske byggemaskiner; gravemaskin, heisekran m.m  \* medbestemmelse i rutinesituasjoner  \* telle, hvem er her, hvem er borte |
| *Eks. mål* | *Utvikle toleranse og interesse for hverandre og respekt for ulik bakgrunn* | *Utforske og oppdage nærmiljøet* |
| MELLOM  3 - 4 år | \* vennskap som tema  \* samtalebilder  \* Det er mitt valg  \* besøke kirken  \* markere FN-dagen | \* besøke museer og andre barnehager  \* barnemøter  \* teaterforestilling på Solborg |
| *Eks. mål* | *Skape rom for undring, ettertanke og gode samtaler* | *Bruke nærmiljøet til å skape gode opplevelser og læring* |
| STORE  4-6 år | \* samtalebilder  \* undre seg over ”rett” og ”galt”  \* bli kjent med de ulike kulturer representert i barnehagen  \* se på likheter/ulikheter mellom mennesker | \* turer i nærmiljøet  \* besøk oljemuseet, jernaldergård  \* hjem- og skolebesøk  \* skøyting i Siddishallen  \* teaterforestilling på Solborg |
| FAGOMRÅDE  ALDER | **ANTALL, ROM OG**  **FORM** |  |
| *Eks. mål* | *Utforske og leke med form og mønster.*  *Øve på sortering* |  |
| SMÅ  1 – 3 år | \* kunne telleremsen til 3  \* putteboks med ulike former  \* legge enkle puslespill |  |
| *Eks. mål* | *Oppleve glede over å utforske og leke med tall og former* |  |
| MELLOM  3 - 4 år | \* kunne telleremsen til 10  \* lottospill  \* bruk av enkle, matematiske begrep  \* bli kjent med ulike former  \* sortere etter farger/begreper |  |
| *Eks. mål* | *Tilegne seg gode matematiske begrep* |  |
| STORE  4-6 år | \* terningspill  \* peketelle til 5  \* forståelse av tall og mengder  \* bli kjent med måleenheter som meter, kilo/gram osv. |  |

**Barns medvirkning**

Både FN’s barnekonvensjon, Barnehageloven (§3), Rammeplanen (kap 1.5) og Stadig bedre (kvalitetsplanen for Stavangerbarnehagene) snakker om barns medvirkning og barnet som medskaper. Barn har rett til å gi uttrykk for sitt syn på den daglige virksomhet, de har rett til å si sin mening i alt som vedrører det, og dets meninger skal tillegges vekt i samsvar med dets alder og modenhet.

Vi har diskutert hva vi skal forstå med *medvirkning.* Og vi har diskutert om det er forskjell på begrepene medvirkning og *medbestemmelse.* Hvilken tolking skal ligge til grunn for å oppfylle lovens intensjoner?

Vi kan vise til mange eksempler der barna har gode muligheter til med*bestemmelse*; de velger hvem, hva og hvor de vil leke, de deltar i planlegging av spesielle aktiviteter og ”dager”, (De store avdelingene holder barnemøter der barn og foreldre kan melde saker og ytre ønske om aktiviteter.), de er med og bestemmer hvilke bøker som skal lånes på biblioteket osv.

Hva legger vi så i begrepet med*virkning*? Da tenker vi at vi voksne gjør valg og avgjørelser ut i fra det vi vet og ser barna har behov for og ønsker. Barn gir uttrykk for hva de liker og ikke liker, ikke bare gjennom ord. Mange hos oss har ikke utviklet det muntlige språket godt nok til å nyttiggjøre seg det som kommunikasjonskanal. Ett barn har hundre språk, sier en boktittel. Vi voksne må lære å lese og tolke kroppsspråk og andre signaler barna gir. Vi må se sporene barna setter.

Gjennom observasjoner av enkeltbarnet og barnet i samspill med andre, kan vi også lese mye om barnets trivsel og utvikling. Og med det som utgangspunkt kan vi kartlegge hva barnet har behov for av utfordringer og støtte.

Medvirkning kan også forstås som at barnets uttrykk blir lyttet til og forstått. Vi voksne må lære oss og ikke gripe inn før vi har forsøkt å forstå hva barnet ønsker. Det er så fort gjort å handle ut i fra det vi ser akkurat i øyeblikket, og ikke tenke over hva som kan ligge bak eller hva som kan være barnets mål – bevisst eller ubevisst. Her skal det være sagt at det selvfølgelig oppstår situasjoner der det må gripes inn umiddelbart.

Vi vet hvor viktig det er med god og trygg tilvenning. Foreldre oppfordres til å bruke god tid de første dagene i barnehagen. Vi i barnehagen gjør vårt til å gi barna en god start. Hvert barn får sin primærkontakt som tar seg spesielt av barnet, særlig den første tiden. Vi setter av god tid til å bli kjent, både på hverandre og barnehagen og dens hverdag. Vi er fleksible med tanke på soving og andre rutiner barnet måtte ha. Vi er opptatt av at barna skal ha det trygt og godt hos oss, -da er medvirkning fra både foreldre og barn, viktig. Vi har skrevet mer om dette i hefte «Praktisk informasjon».

**Medvirkning 0-2 år**

Det finnes ingen nedre aldersgrense for medvirkning. Barn skal oppleve følelsen av fellesskap og at deres mening blir hørt og tatt på alvor, - et viktig ledd for demokratibygging. Dette skaper trygghet og for rom for følelsesmessige uttrykk, noe som igjen fører til at barn viser omsorg og empati for hverandre.

Medvirkning er en form for deltakelse hvor den voksne har hovedansvaret, men hvor barna skal «virke sammen med» og spille en rolle.

Små barn må erfare at de voksne respekterer barnas markeringer. Eks: Et lite barn snur seg bort fra grøtskjeen. Snuingen må forstås som en handling som forteller at barnet er mett.

Som voksne må vi ta vare på «her og nå» situasjonene. Hvilke aktiviteter ser vi gir mening for småbarna? Som voksne nå vi også være gode rollemodeller som inspirerer og utfordrer barna til nye aktiviteter.

Vi må være lydhøre og oppmerksomme overfor hva barna er opptatt av. Hvordan reagerer de på ulike rutiner og aktiviteter. Dette er avgjørende når nye rutiner lages. De minste barna er mer kroppslige i sine uttrykk og dette er personalet oppmerksomme på.

Vi voksne tar barnets perspektiv og forsøker «å se ut» i fra et barns ståsted. Eks: Er vi ute på tur for å se på insekter, og et barn finner en forlatt sykkel under et tre. Alle barna er veldig opptatt av denne sykkelen. Den voksne undrer seg sammen med barna. Hvorfor er den her? Hvorfor er setet borte? Tror dere jenta eller gutten som eide den måtte gå hjem? Turen er ikke målet, men målet er turen!

Vi har leker etc. lett tilgjengelig, vi ser hva de trenger og de viser oss på ulike vis hva de vil ha.

**Faste aktiviteter**

Turer

Utelek

Måltid

Aldersdelte grupper

Barnemøte (Stor avd.)

Fødselsdagsfeiring

Samlingsstund/Fellessamling

Rutinesituasjoner

Bading

Skøyting

For nærmere beskrivelse av disse, vises til heftet Praktisk informasjon, som alle fikk ved oppstart i barnehagen. Det ligger også ute på hjemmesiden [www.huskestua.barnehage.no](http://www.huskestua.barnehage.no).

**Sammenheng barnehage-skole**

Det er stas å være eldst og størst i barnehagen. Det gir status og fordeler, men medfører også større krav og forventninger til mestring og selvstendighet.

De eldste barna i barnehagen er forbilder for de yngste. De mestrer, kan og får bestemme best, de har kunnskap og evner. Som førsteklassinger er de plutselig minst, på en stor skole. Som skolebarn er det mange nye ting å forholde seg til, og hverdagen blir preget av læring fremfor lek. For at overgangen fra barnehage til skolebarn skal gå lettest, legger vi mye vekt på at barna skal blir selvstendige i praktiske gjøremål for de begynner på skolen. Det er viktig at barna lærer å holde orden på sine saker, kan kle seg selv og ordne toalettbesøk på egenhånd. Vi øver på dette i barnehagen. Foreldrene har hovedansvaret for sine barn, og vi forventer at disse tingene følges opp hjemme. Som tips til foreldre, er det også lurt å øve på skoleveien, samt leke i skolegården og kjøpe klær som barna lett kan ordne på egenhånd.

I Huskestua barnehage har vi gruppedager på onsdager. De eldste barna utgjør gruppen med fargekode «hvit». En dag i uka er de ute på langtur. Barna har med ekstra skift og varm drikke i egen sekk, mens personalet har med niste. Turene går til bl.a. skog, skøyting, museum, lekeplass m.m. Vi har tema for de ulike ukene, knyttet opp til fagområdene i Rammeplanen for barnehager. Tema og fokusområder bygger også på tema som barna vil møte igjen på førskoletrening etter jul. Vi starer opp med trafikk, som er naturlig å kjenne til når vi skal på mange turer og ferdes ute i trafikken. Vi snakker om stavelser, rim, former, teller, måler m.m. Mattemeisen er en kilde til inspirasjon for store og små.

Førskoletrening for de eldste barna starter opp i januar Da jobber vi både praktisk og i arbeidsbok med tema som former, bokstaver, tall, mengde, måling m.m. Barna får egen arbeidsbok, og det er veldig stas.

Barna i den hvite gruppen er også med på høytlesning. Da leses det i fortsettelsesbøker uten for mye bilder. Dette fremmer konsentrasjon og språkutvikling, og er kilde til felles opplevelser som de kan ta med videre i samtale og lek.

Stavanger kommune har utarbeidet Plan for sammenheng barnehage-skole, med tiltak for både barnehagen og skolen. Den finnes på hjemmesiden vår. Det er utarbeidet et felles skjema for overføring av informasjon fra barnehage til skole. Dette skjemaet fyller vi ut i samarbeid med foreldrene og sender til skolen.

Vi i Huskestua ønsker også at alle skolestartere får besøke sin skole sammen med en eller to venner fra barnehagen. Skolebesøket prøver vi å legge til etter barnas «første» bli-kjentdag, når de har møtt klassen. Da har de mer å fortelle og kan vise sitt klasserom når vi kommer på besøk. Det er alltid stas å leke litt i skolegården før vi tar turen hjem igjen.

**Flerspråklige barn**

I Huskestua har vi barn og familier med ulike nasjonaliteter, 15 nasjoner er representert, i tillegg til Norge. Vi er opptatt av å formidle nysgjerrighet og respekt for barn som kommer til barnehagen med en annen kulturell og språklig bakgrunn enn norsk. FN-dagen i oktober gir en god anledning til å snakke om de ulike landene barna kommer fra. Hvordan er klima der? Hva spiser de til frokost eller middag? Kan vi lære noen ord eller en sang på et annet språk?

Språk er utrolig viktig både for barn med ett talespråk, og for de med flere. Barn med flere språk, har gjerne litt ulikt utviklingstempo på de ulike språkene. En periode er det norsken som bedrer seg, og i neste runde kan vi se økt ordforråd i morsmålet. Det er ikke uvanlig at barna plutselig bare vil snakke norsk, men det er viktig at foreldrene holder på sitt morsmål og snakker dette med barna.

I barnehagen jobber vi med Jørgen Frost sine språk- leker. Han har laget et opplegg som bygger språk trinn for trinn, og hvor vi ikke går videre i stigen før vi vet at fundamentet er på plass. Trinnene er lytting, rim og regler, setninger og ord, stavelser, framlyder, fonemer og nøkkelord. For alle barns språkutvikling er det viktig med enkle setninger, konkretisering og tydelig tale når språk skal læres. Etter hvert som barna utvikler sitt språk, blir setningsstrukturen mer komplisert og vi bruker nye ord for å utvikle ordforrådet. Samtale, spill, bøker, sanger/rim og regler gir gode muligheter for språkutvikling, samt å delta i barnas lek og sette ord på det de opplever og er opptatt av.

Vi kartlegger barnas språkkunnskaper ved hjelp av Alle med, TRAS og Askeladden, og ved behov kontakter vi Johannes læringssenter som kan gjøre en vurdering i forhold til for eksempel skolestarterne.

**Barn som trenger ekstra hjelp og støtte**

Av og til vil personalet og/eller foreldre ha spørsmål om eller bekymringer for barnet som de ikke finner gode nok svar på selv. I Huskestua har vi rutiner for observasjon og kartlegging av barna, for tidligst mulig å identifisere de barn som kan ha behov for ekstra hjelp og støtte.

Vi bruker samtaler med foreldre, observasjons- og kartleggingsverktøy som TRAS og Alle med, for å få et helhetlig bilde av hva barnet mester og hva det trenger øve mer/har utfordringer på. Barnehagens pedagoger har erfaring og kompetanse, og setter i gang styrketiltak innenfor de eksisterende rammene. Barnehagene i stavanger har mange gode støttespillere i instanser som helse og sosial, TEFT, fysio-/ergoterapi, PPT, Johannes læringssenter, barnevern og ressurssenteret. Disse involveres når interne tiltak ikke har god nok effekt.

Se også heftet Praktisk informasjon.

**8. EVALUERING – VURDERING**

I følge rammeplanen (kap. 4.3) skal barnehagens vurderingsprosess nedfelles i årsplanen. I stikkordsform skal prosessen omfatte hva, hvorfor, av hvem, hvordan og når vurdere.

I vurderingen av arbeidet vårt, baserer vi oss hovedsaklig på to grupper informanter; brukerne og oss selv.

Brukerne er både barn og foreldre. Gjennom observasjoner og samtaler med barn og foreldre, danner vi oss et bilde av barnets trivsel og utvikling. Foreldre har mulighet til å gi tilbakemelding til oss gjennom halvårlige foreldresamtaler, daglig kontakt, gjennom styret og utvalg, og ved å besvare den årlige brukerundersøkelsen for alle foreldre i Stavangerbarnehagene.

Det interne evalueringsarbeidet finner sted kontinuerlig. Vi bruker tid på avdelingenes ukentlige møter til evaluering og planlegging av aktiviteter. Hver høst og vår sammenfatter vi observasjoner av barna, og presenterer dem i foreldresamtalene. Ledergruppen har møter i 2 av 3 uker der vi tar opp problemstillinger rundt enkeltbarn, gruppene, vi evaluerer felles begivenheter og tar opp tema av felles interesse; eks: holdninger, organisering av dagen og rutiner. På personalmøtene, ca en gang i måneden, deler vi erfaringer og diskuterer hendelser og situasjoner som angår alle. Vi har god erfaring med å ta opp saker i form av spørsmålsstillingen Hvordan forholder vi oss til …

Hva er målet med å evaluere og vurdere? For hvem skal vi evaluere og vurdere? Dette spør vi oss om støtt og stadig. Vi vil selvfølgelig bli bedre – utvikle oss selv, det pedagogiske tilbudet og organisasjonen. De ulike aktørene vil ha ulike behov/krav også når det gjelder denne delen av arbeidet i barnehagen. Foreldres og barns tilbakemeldinger betyr svært mye for oss. Ros løfter oss opp, og kritiske spørsmål får oss til å reflektere over egen praksis og begrunnelsene som ligger bak.

Vi håper at våre verdier også skal kunne gjenkjennes i vurderingsarbeidet.

Personalet har mulighet til å gi tilbakemelding til arbeidsgiver ved direkte kontakt, eller også via årlige medarbeidersamtaler og arbeidsmiljøundersøkelser annen hvert år.

Nedenfor framstiller vi skjematisk hvordan evalueringsarbeidet for noen utvalgte områder blir gjennomført.

**PLAN FOR EVALUERINGSARBEIDET**

**- NÅR BARNA TELLER!**

**VÅRE VERDIER: Trygg. Raus. Omsorgsfull. Imøtekommende. Aktiv**

|  |  |  |  |  |
| --- | --- | --- | --- | --- |
| HVA | HVORFOR | HVORDAN | NÅR | HVEM |
| **BARN**  Utvikling, læring  - enkeltvis  - gruppen | - Observere hvert barn i fht forventa utvikling  - Fange opp de som trenger ekstra støtte, og sette inn tiltak | - Bruke ferdig observasjonsmateriell; Alle med, TRAS, Askeladden + egne  - Diskusjoner/veiledn.  - Samtaler med foreldre | - Fortløpende på avd.  - Avd.møter ukentlig  - Ped.ledermøter ukentlig  - Foreldresamtaler høst/vår | - Ped.leder og avd.personalet  - Foreldre  - Styrer |
| **BARN**  Tilvenning /  tilknytning | - Barna bli trygge på voksne og andre barn  - Sikre at alle barn får like god omsorg | - Observasjoner av trivsel  - Primærkontakt  - Plan for bytte av avd.  - Fargekodekartlegging  - Samtale med foreldre  - Medarbeidersamtale | - Fortløpende på avd.  - Foreldresamtaler  - Medarb.samtaler  - Besøks-/tilvenningsdager | - Ped.leder og avd.personalet  - Styrer |
| **PEDAGOGISK TILBUD**  Sosial  kompetanse | - God sosial kompetanse er basisferdigheter som barnet har behov for og nytte av gjennom hele livet.  - God sosial kompetanse som forebygging mot mobbing | - Observasjoner / kartleggingsmateriell, sosiogram  - Det er mitt valg | - Fortløpende på avd.møter, leder- og assistentmøter  - personalmøter  - kurs  - lederrapportering | - Ped.ledere  - Styrer  - Alle |
| **FORELDRESAM-**  **ARBEID**.  Er foreldrene  fornøyde med  tilbudet vi gir? | - Foreldre skal ha visshet om at vi gir et godt tilbud  - Foreldre skal oppleve at vi imøtekommer dem på deres behov | - Foreldremøte  - Foreldresamtaler  - Daglig kontakt  - Brukerundersøkelse  - Samarbeidsutvalg | - Oppstart høst  - Daglig  - Avd./ledermøter  - Samtaler høst/vår  - Årlig | - Styrer  - Ped.ledere  - Alle  - SU |
| **FORELDRESAM-ARBEID**  Foreldresamtaler | - Informasjonskanal mellom barnehage og hjem.  - Oppfølging av barnets utvikling på flere områder | - Ped.leder inviterer til samtale x2 pr år.  - Personalet gjør observasjoner og kartlegging i forkant.  - skriftliggjorte rutiner | - Høst og vår  - Flere samtaler ved behov | - Ped.ledere  - Assistenter |
| **PERSONALARBEID**  Trivsel  - psykososialt  - fysisk | - Ansatte som trives gjør en bedre jobb  - vedlikeholde/forbedre arbeidsmiljøet | - Medarbeidersamtaler  - AMU  - Trivseltiltak; sos.arr i/etter arb.tid | - Samtaler med leder min.x1/år  - Medarbeidersamtale  - semesterstart  - AMU annenhvert år | - Styrer  - Ped.leder  - Alle  - Trivselskomite  - Eierstyret |
| **PERSONALARBEID**  Relasjoner  mellom voksen-  barn og voksen-  voksen | - Vi må bygge gode relasjoner mellom oss selv og barn, foreldre og kollegaer.  - Trygg tilknytning fordrer god relasjon | - Diskusjoner på avd/i plenum  - Tema i personalsamtaler | -Medarbeider-samtaler  - Personalmøter  - Ledermøter  - Avd.møter | - Styrer  - Ped.leder  - Alle |

**Evaluering av fjoråret.**

2014-15 var ett av de årene der vi jobbet jevnt og trutt. Ingen spesielle utskeielser eller utfordringer på noe plan. Vi satte ikke i gang med store, revolusjonerende prosjekter. Men når vi blar tilbake på månedsplaner og møteoversikter, ser vi at barnehagedagene har vært svært innholdsrike for både barn og voksne.

Det er mitt valg, Lions crests pedagogiske opplegg for utvikling av sosial og emosjonell kompetanse, brukes nå av begge de store avdelingene. Dette er bare ett av tiltakene i arbeidet med fokusområdet Sosial kompetanse. Ett annet var å skape rom for leken. Dvs at det i løpet av en måned må være noen ”tomme” dager, uten andre planer enn å leke. Den voksnes rolle i leken var tema for noen diskusjoner, med oppfølgingsspørsmål som; Hvor plasserer de voksne seg i frileken? Hvor aktivt skal den voksne delta i leken? På hvilke måter kan den voksne hjelpe barn inn i andres lek?

Som en beskrivelse av resultater av arbeidet med Antall, rom og form, kan vi få fortelle en liten historie fra virkeligheten. En av våre ansatte var på 5-årskontroll på helsestasjonen med datteren, som gikk i Huskestua. Helsesøster ba jenta om å tegne en runding og en firkant. 5-åringen forsto hva helsesøster ønsket, og tegnet som hun ble bedt om. Men etterpå måtte hun hviske mor i øret: ”Hu sa ikkje sirkel og kvadrat!”.

I Huskestua ser vi at vi er heldige som kan benytte svømmehallen på Eiganes skole en formiddag i uka – hele året. Vi velger å bruke mye voksenressurser på å ta med barna etter tur. Det mener vi er vel benytta tid.

Vi har gjort det til en tradisjon at de nest eldste barna, Grønn gruppe, går i ishallen mange ganger i løpet av sesongen. Dette er en aktivitet som krever mengdetrening for at barna skal mestre. Og de viser stor framgang bare etter to-tre ganger. Det er veldig kjekt og oppleve gleden og stoltheten når de får det til.

Gode tradisjoner får leve lenge i Huskestua. Vi har flere faste aktiviteter som vi MÅ få med oss i løpet av et år; bl.a. Egnerforestillingene på Solborg folkehøyskole, Julekonsert med symfoniorkesteret, sommertur til Soma gård, Kunstkafé med innsamling av penger til Barneaksjonen Forut, i tillegg til fellesarrangementene internt; høsttur, Luciafrokost, Mattejakten, karneval med mer.

Når vi i slutten av november skal markere barnehagens 25-årsjubileum, ønsker vi tidligere barn familier og ansatte velkommen inn. Mye er forandret, men noe er faktisk også temmelig likt sånn som det var på 1990-tallet.

**9. I FOKUS DETTE ÅRET**

Våre fokusområder har i flere år vært Antall, rom og form, Språk, Samspill og Fysisk aktivitet. Vi vet at disse områdene henger tett sammen. Resultater som etter hvert begynner å publiseres i Stavangerprosjektet, som vi deltok i, viser klare sammenhenger for eksempel mellom språkmestring og sosiale ferdigheter/lek. Matematikk og språk har også tydelige linker. Vi snakker sågar om et eget matematisk språk.

Norske barnehager har et stort mandat og store forebyggende oppgaver. Senest i høst utgir Kunnskapsdepartementet en nasjonal strategi for realfag i barnehagen og grunnopplæringen. Der sier kunnskapsministeren at styrkingen av realfagene må starte allerede i barnehagen. For mange elever går ut av grunnskolen med for dårlige kunnskaper i matematikk. Det er et stort ansvar å legge på barnehagene – om enn ikke på barnehagene alene.

Når vi velger å beholde samme fokusområder over mange år, er det også med visshet om at det tar lang tid å implementere nye arbeidsmål og –metoder. Vi er ikke i tvil om at disse fire områdene er det viktigste vi skal konsentrere oss om. Men vi kommer aldri helt i mål. Vi skal stadig holde oss skjerpet og spørre oss selv om vi jobber riktig, om vi har tilstrekkelig egenkompetanse og om arbeidet gir resultater for ungene våre.

Gjennom kompetansehevingstiltakene i Stavangerbarnehagen, skal vi i å delta på en planleggingsdag med tema Interkulturell kompetanse. Jfr de 15 nasjonene som er representert, er dette noe vi ser fram til å få mer kunnskap om.

For detaljerte planer om tema og mål gjennom året, vises til avdelingenes periodeplaner.

I 2015 runder Huskestua barnehage 25 år. Det blir markert ved et åpent arrangement for alle interesserte på dagtid, lørdag 21.11.

**10. PRAKTISK INFORMASJON**

**Vedtektene** for Eierforeningen og Huskestua barnehage kan ses på som en avtale mellom barnehage og foreldre. Når foreldre aksepterer plassen i Huskestua, er de bundet av bestemmelsene i vedtektene. Vedtektene ligger på barnehagens hjemmeside. Her har vi trukket ut noen av de praktiske opplysningene.

**Søknad**  om barnehageplass skjer via Stavanger kommunes nettsider. Alle barnehagene er med i samordna opptak. Gå inn på [www.stavanger.kommune.no](http://www.stavanger.kommune.no) -> barnehager. Søknad om bytte av barnehage gjøres også elektronisk.

**Oppsigelse**  av plass leveres til styrer. Det er generelt 3 måneders oppsigelsestid. Se ellers regler for oppsigelse i Vedtekter for Huskestua Eierforening og Huskestua barnehage.

**Åpningstid** er fra 07.30-16.30. Vi har stengt jul- og nyttårsaften, bevegelige helligdager, samt 4 planleggingsdager i året. Onsdag før skjærtorsdag stenger vi kl.12.15.

**Planleggingsdager** barnehageåret 15/16: torsd 12.11.15 mand 04.01.16

fred 13.11.15 tirsd 29.03.16

**Oppholdstid:** barn i full plass kan benytte hele åpningstiden, hele året, men med hensyn til ferieavvikling.

**”Bot” ved henting av barn etter stengetid**: Ved for sent henting av barn, får foreldre etter 2.gangs forsinkelse i samme barnehageår, en advarsel. Ved 3. gangs forsinkelse påløper en bot på kr.500,-. Botens størrelse øker med kr.100,- for hver for sent henting utover dette.

**Ferie** for barn; alle barn skal ha min 4 uker ferie i løpet av et år. Minimum 3 uker skal legges i perioden medio juni – medio august. 2 uker må være sammenhengende. Ferieuker kan ikke splittes opp i langweekender, men dersom barnet har fri mellom jul og nyttår og mandag-onsdag før påske, regnes dette til sammen som 1 uke. Før ferier innhenter vi skriftlig påmelding. Med dette som utgangspunkt, planlegger vi bemanningen for ferien. Det er dermed en stor fordel at påmeldingen er så korrekt som mulig.

**Dugnadsplikt** har alle foreldre i barnehagen. Samarbeidsutvalget arrangerer dugnad hver høst og vår, hver på ca.2 timer. Enkelte ganger ber vi om ekstra hjelp. En god del av vedlikeholdet av bygningene baseres på dugnadsarbeid. I tillegg har alle familier vakt ei helg eller to i året. Da skal en stikke innom for å koste gangveier/slå plen og se at alt er i orden – dører og vinduer lukket og låst, rapportere evt hærverk og lignende.

Se også dokument Praktisk informasjon på hjemmesiden.

**11. NYTTIGE ADRESSER OG TELEFONNUMMER**

Huskestua barnehage: Eiganesveien 175A

4022 Stavanger

Tlf: 51 53 83 60 kontor

51 53 83 63 / 41 46 04 37 Midt i mellom

51 53 83 64 / 41 46 16 24 Slutten

51 53 83 65 / 95 40 53 62 Skolestua

51 53 83 66 / 95 33 81 52 Nybygget

Faks: 51 53 83 61

E-post: [huskestua@barnehage.no](mailto:huskestua@barnehage.no)

Hjemmeside: [www.huskestua.barnehage.no](http://www.huskestua.barnehage.no)

Daglig leder/styrer: Elen Katharina Ousland

Tualeitet 14

4045 Hafrsfjord

Tlf: 95 90 06 13

Assisterende styrer: Hilde Pedersen

Tlf: 41 23 94 70

Stavanger kommune,

Oppvekstservice: Tlf: 04005 (sentralbord)

PBL: Hjemmeside: [www.pbl.no](http://www.pbl.no)

Nyhetssider: [www.barnehage.no](http://www.barnehage.no)

Tekna: Distriktskontor Rogaland v/Ilse Ros

Tlf: 51 83 24 18

Hjemmesider: [www.tekna.no](http://www.tekna.no)

Barnehageloven: Kan lastes ned fra <http://www.udir.no/Barnehage/Regelverk/Barnehageloven/>

Rammeplanen: Kan lastes ned fra <http://www.udir.no/Barnehage/Rammeplan/>

Vedtekter for

Huskestua Eierforening

og Huskestua barnehage: Kan lastes ned fra Huskestuas hjemmeside